ສານຈີນ ຕັດສິນ ຈຳຄຸກ ອະດີດ ເຈົ້າໜ້າທີ່ ຍ້ອນ ຮັບສິນບົນ
ສານແຫ່ງນຶ່ງ ໃນພາກຕາເວັນອອກສຽງໃຕ້ຂອງຈີນ ຕັດສິນໃຫ້ທ່ານ Lei Zhenfu ອະດີດເຈົ້າໜ້າທີ່ ຈຳຄຸກ 13 ປີ ຍ້ອນຮັບເງິນສິນບົນ.
ສານແຫ່ງນຶ່ງໃນພາກຕາເວັນອອກສຽງໃຕ້ຂອງຈີນໄດ້ຕັດສິນລົງ ໂທດ ອະດີດເຈົ້າໜ້າທີ່ລັດຖະບານຄົນນຶ່ງ ໃຫ້ຕິດຄຸກເປັນເວລາ 13 ປີ ໃນຄວາມຜິດ ຖານຮັບເງິນສິນບົນ ອົງການຂ່າວຊິນຫົວຂອງທາງການຈີນລາຍງານວ່າ ໃນວັນສຸກມື້ ນີ້ ສານໃນເຂດເທດສະບານ ນະຄອນ Chongqing ໄດ້ຕັດສິນ ລົງໂທດທ່ານ Lei Zhenfu ອະດີດເຈົ້າໜ້າທີ່ອະວຸໂສໃນເຂດນຶ່ງ ຂອງນະຄອນດັ່ງກ່າວ ການລົງໂທດໃນຄັ້ງນີ້ ແມ່ນຮວມທັງການ ຢຶດຊັບສິນສ່ວນໂຕຂອງທ່ານ ແລະປັບໃໝອີກ 48,000 ໂດລາ ທ່ານ Lei ໄດ້ກາຍມາເປັນຄົນມີຊື່ສຽງບໍ່ດີ ຫຼັງຈາກໄດ້ມີການນຳ ອອກເຜີຍແຜ່ທາງອິນເຕີແນັດ ວີດີໂອຂອງທ່ານ ທີ່ມີເພດສຳພັນ ກັບເມຍນ້ອຍ ໃນທ້າຍປີ ກາຍນີ້ ສື່ມວນຊົນຂອງຈີນລາຍງານວ່າ ວີດີໂອດັ່ງກ່າວນີ້ແມ່ນເປັນພາກສ່ວນນຶ່ງໃນແຜນ ການຂອງບໍລິສັດພັດທະນາຫຼືຈັດສັນອະສັງຫາລິມມະຊັບເພື່ອໃຫ້ເງິນສິນບົນແລະຂູ່ເຂັນທີ່ ຈະເປີດເຜີຍຄວາມລັບຕໍ່ເຈົ້າໜ້າທີ່ລັດຖະບານ ທ່ານສີ ຈິ້ນຜິງປະທານປະເທດຈີນໄດ້ປະກາດວ່າ ຈະປາບປາມການສໍ້ລາດບັງຫຼວງໃນທຸກ ລະດັບ ເຖິງແມ່ນວ່າ ມີເຈົ້າໜ້າທີ່ອະວຸໂສ ແຕ່ໃນຈຳນວນໜ້ອຍໆເທົ່ານັ້ນ ໄດ້ຖືກປົດອອກ ຈາກໜ້າທີ່ ຫຼືຖືກສືບສວນ ຍ້ອນການສໍ້ລາດບັງຫຼວງກໍຕາມ